РЕПУБЛИКА СРБИЈА

Одбор за дијаспору и Србе у региону

09 Број: 06-2/571-15

30. децембар 2015. године

Б е о г р а д

З А П И С Н И К

СА ЧЕТРНАЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у уторак, 29**. децембра 2015**. године у сали III Дома Народне скупштине са почетком у **9.00 часова**.

Седницом је председавао Горан Богдановић, председник Одбора.

Седници су присуствовали Миодраг Линта, заменик председника Одбора и чланови Одбора: проф. др Марко Атлагић, Милан Стевановић, Ненад Николић, др Александар Перановић; Душан Ступар, Синиша Максимовић, Марјана Мараш, др Бранко Ђуровић и Александар Чотрић и заменик члана Александар Марковић.

Са седнице оправдано одсутни: Небојша Берић, Братимир Васиљевић, Милорад Стошић, Јована Јовановић, Милан Ђурица и Марија Јевђић.

Поред чланова Одбора седници су присуствовали: Драган Момчиловић, помоћник министра спољних послова, др Љиљана Никшић, начелник Одељења за миграциону политику, дијаспору и социјалне споразуме МСП, Александра Ђурица, саветник у Сектору за конзуларне послове МСП, ; Вукман Кривокућа, Управа за дијаспору и Србе у региону МСП, Звонимир Јовановић, председник Културног савеза Срба Швајцарске и председник Друштва српско-швајцарског пријатељства и културе сећања „др Арчибалд Рајс“; Милован Јовановић, председник Скупштине дијаспоре Срба Јужне Француске; Стојан Стевановић, председник Удружења српских привредника Швајцарске, др Владимир Рековић, нуклеарни физичар из Европског центра за нуклеарну физику ЦЕРН у Женеви и Јасна Радојчић, потпредседница Удружења жена „Милева Марић Ајнштајн“.

Председавајући је најпре поздравио присутне и након утврђивања кворума кроз електронски систем, предложио следећи

**Д н е в н и р е д**

1.Информација о предстојећим активностима наше дијаспоре у Швајцарској и Француској (Звонимир Јовановић, председник Културног савеза Срба Швајцарске и Милован Јовановић, председник Скупштине дијаспоре Срба Јужне Француске)

2.Информација о умрежавању пословне и академске дијаспоре (др Љиљана Никшић, Министарство спољних послова)

3.Извештај Удружења издавача и књижара Србије о реализацији пројеката обогаћивања књижних фондова библиотека српских организација у дијаспори и региону

4.Разно

Дневни ред је усвојен једногласно. Пре преласка на рад по тачкама дневног реда, председавајући је предложио члановима да се изјасне о записницима са 12. и 13. седнице Одбора. Записници са 12 и 13 седнице Одбора су усвојени једногласно.

Председавајући је најпре дао реч Драгану Момчиловићу, помоћнику министра спољних послова, који је информисао Одбор о активностима, које је Министарство спољних послова радећи на спољнополитичкој промоцији наше земље, спровело у последњих шест месеци, све у циљу подизања угледа Србије у свету. С тим у вези, Момчиловић је подсетио на значајне резултате постигнуте када је у питању спречавање уласка КиМ у УНЕСКО, успешно организовану и одржану Министарску конференција ОЕБС у Београду и отварање преговора са ЕУ - отварање поглавља 32. и 35. Он је нагласио да ће Министарство спољних послова наставити са активностима промоције Србије, посебно у сарадњи са српском дијаспором у Француској и Швајцарској.

Звонимир Јовановић, председник Културног савеза Срба Швајцарске и председник Друштва српско-швајцарског пријатељства и културе сећања „др Арчибалд Рајс“ информисао је чланове Одбора о активностима наше дијаспоре у Швајцарској у последњем кварталу године, истичући реализацију „Дани српске културе у Швајцарској“ , која је спроведена захваљући и средствима додељеним по конкурсу од Управе за сарадњу с дијаспором и Србима у региону Министарства спољних послова, затим откривање бисте др Арчибалда Рајса, која се тренутно налази у просторијама Амбасаде Србије у Швајцарској и формирање српских удружења „др Арчибалд Рајс“, „Милева Марић Ајнштајн“ и одржавање Скупштине Удружења привредника. У марту месецу наредне године планира се обележавање сто година дипломатских односа Србије и Швајцарске и радиће се на успостављању сарадње са Полицијском академијом из Швајцарске, затим предвиђено је одржавање сајма привредника у Цириху у јуну 2016. године и у наредној години се планира преношење посмтрних остатака Милеве Марић Ајнштајн из Цириха у Србију.

Милован Јовановић, председник Скупштине дијаспоре Срба Јужне Француске се у обраћању захвалио Одбору на пријему и истакао подршку Министарства спољних послова, посебно када је у питању одржавања Франкофоније у Лиону, када ће Србија имати прилику да у осам дана, тј. од 3-9 маја 2016. године моћи да промовише српску културу и нагласио учвршћивање сарадње са Привредном комором Србије, што ће допринети адекватном представљању српске привреде у Лиону и Сентетјену у 2016. години и повезивању српских и француских привредника. У даљем излагању, Милован Јовановић је подсетио на предстојеће обележавање 766 година од првог склапања брака између српског краља и француске принцезе, које се догодило у 13.веку између српског краља Уроша Првог и француске принцезе Јелене Анжујске. У знак сећања на тај догаћај, у духу неговања традиције пријатељских односа Србије и Француске, у Србији се одржава манифестација под називом „Дани јоргована“, а у Лиону, Кану и Ници под називом „Празник јоргована“.

ДрВладимир Рековић, нуклеарни физичар из Европског центра за нуклеарну физику- ЦЕРН у Женеви поздравио је присутне и подсетио да је Србија од пре 3-4 године придружени члан ЦЕРН-а и захвалио се Министарству просвете, науке и технолошког развоја на подршци. Рековић је у излагању указао на чињеницу да Србија може да учествује на вишемилионским тендерима за инжењерске системе и да је то шанса за нашу привреду, кроз повезивање српских фирми са ЦЕРН-ом. У даљем излагању похвалио је МСП и удружење „др Арчибалд Рајс“ на успостављању политичке и научне сарадње са Универзитетом у Лозани.

Стојан Стевановић, председник Удружења српских привредника Швајцарске је истакао да удружење постоји 30 година и ради на повезивању српских привредника дијаспоре и матице. Он је подсетио да у Швајцарској живи око 200 хиљада Срба и да Српски савез као кровна организација и Удружење српских привредника Швајцарске окупљају Србе из свих бивших југословенских република. Он је најавио одржавање Сајма српских привредника у Цириху 4. и 5. јуна 2016.г. , чији циљ је окупљање и повезивање српских привредника из матице и дијаспоре ради улагања у Србију и Републику Српску. Стевановић је истакао добру сарадњу са Привредном комором Србије и ПК Републике Српске, као и са МСП, тј. Одељењем за миограциону политику, дијаспору и социјалне споразуме и изразио очекивање да ће уз добро успостављену сарадњу најављени сајам и промоција улагања у Србију и Републику Српску бити успешни.

Јасна Радојчић, потпредседница Удружења жена „Милева Марић Ајнштајн“ истакла је да је један од главних циљева Удружења промовисање српске културе Швајцарцима. Из угла наставника допунске наставе указала је на важност неговања српског језика, културе и баштине српског народа.

Др Љиљана Никшић, начелник Одељења за миграциону политику, дијаспору и социјалне споразуме МСП је поздравила чланове Одбора, захваљујући на досадашњој доброј сарадњи истичући да је МСП предузело одговарајуће кораке у циљу умрежавања пословне и академске дијаспоре, користећи расположиве капаците наших ДКП. Нагласила је сарадњу са Привредном комором Србије и укратко информисала чланове Одбора о Пословном форуму дијаспоре одржаном претходног дана у седишту Привредне коморе Србије, наглашавајући предности њиховог новог концепта рада.

Вукман Кривокућа из Управе за дијаспору и Србе у региону МСП информисао је чланове Одбора о спроведеном конкурсу и расподели средстава удружењима Срба из дијаспоре и региона.

По трећој тачки дневног реда председавајући је подсетио да је Извештај благовремено достављен и питао да ли се неко јавља за реч. Пошто није било пријављених за реч поводом ове тачке, прешло се на тачку Разно.

У оквиру тачке Разно, председавајући је обавестио Одбор да је стигла позивница за учешће на обележавању Светосавске академије у Скопљу, Македонија 27. јануара 2016. године и Одбор је одредио трочлану делегацију у саставу: Горан Богдановић, председник Одбора и чланови: Александар Чотрић и др Бранко Ђуровић

Седница је завршена у 10,00 часова.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић Горан Богдановић